หุ้นยุโรปเทรดซบเซาก่อนหยุดคริสต์มาส ปิดวานนี้ขยับลงเล็กน้อย
ตลาดหุ้นยุโรปปิดขยับลงเมื่อคืนนี้ (24 ธ.ค.) ท่ามกลางภาวะการซื้อขายที่ซบเซา เนื่องจากตลาดหุ้นหลายแห่งในยุโรป รวมถึงตลาดหุ้นอังกฤษและฝรั่งเศสเปิดทำการซื้อขายเพียงครึ่งวัน เนื่องในวันคริสต์มาสอีฟ
25 ธ.ค. 2558

หุ้นยุโรปปิดลบ เทรดซบเซาก่อนวันหยุดคริสต์มาส
สำนักข่าวอินโฟเควสท์รายงานว่า ดัชนี Stoxx Europe 600 ขยับลง 0.03% ปิด (24 ธ.ค.) ที่ 366.28 จุด, ดัชนี CAC-40 ตลาดหุ้นฝรั่งเศสปิดที่ 4,663.18 จุด ลดลง 11.35 จุด หรือ -0.24%, ดัชนี FTSE 100 ตลาดหุ้นลอนดอนปิดที่ 6,254.64 จุด เพิ่มขึ้น 13.66 จุด หรือ +0.22% ส่วนตลาดหุ้นเยอรมนีปิดทำการในวันพฤหัสบดีที่ 24 ธ.ค. เนื่องในวันคริสต์มาส อีฟ
ภาวะการซื้อขายในตลาดหุ้นยุโรปเป็นไปอย่างซบเซา เนื่องจากนักลงทุนส่วนใหญ่ปลีกตัวออกนอกตลาดเพื่อฉลองเทศกาลคริสต์มาส ขณะที่ตลาดหุ้นหลายแห่งปิดทำการซื้อขาย รวมถึงตลาดหุ้นเยอรมนีและสวิตเซอร์แลนด์ ทั้งนี้ ตลาดหุ้นในยุโรปส่วนใหญ่จะเปิดทำการซื้อขายตามปกติอีกครั้งในวันที่ 28 ธ.ค. ยกเว้นตลาดหุ้นลอนดอนซึ่งจะเปิดทำการซื้อขายในวันที่ 29 ธ.ค.
หุ้น Banimmo ซึ่งเป็นบริษัทอสังหาริมทรัพย์รายใหญ่ของเบลเยียม ร่วงลง 8.6% หลังจากบริษัทประกาศงดการจ่ายเงินปันผลประจำปี 2558 ส่วนหุ้น PostNL ซึ่งเป็นผู้ให้บริการด้านไปรษณีย์ของเนเธอร์แลนด์ ทะยานขึ้น 13% หลังจากมีรายงานว่า บริษัท Royal Mail จะเทคโอเวอร์กิจการของ PostNL
 
*ตลาดหุ้นยุโรปจะปิดทำการในวันศุกร์ที่ 25 ธ.ค.นี้ เนื่องในวันคริสต์มาส